פסח בחיפה: סדרים ציבוריים ועשרות אירועי תרבות - כלבו – חיפה והצפון
ניקוי שוק תלפיות בשנה שעברה (צילום: דוברות עיריית חיפה)
פסח בחיפה: סדרים ציבוריים ועשרות אירועי תרבות
העירייה תעמול על ניקיון העיר עד סמוך לכניסת החג. אנשי חב”ד יערכו סדר לאלפי קשישים, מוגבלים ומעוטי יכולת. בחול המועד מציעה העיר פסטיבלים והופעות מוזיקליות. ולא פחות חשוב: החניה בחינם
פורסם בתאריך: 6.4.17 08:13
עיריית חיפה תמשיך עד סמוך לכניסת החג את ההכנות לקראת ליל הסדר שיתקיים ביום שני בערב. בלילה שבין מוצאי שבת לראשון ייצאו עובדי אגף התברואה לשוק תלפיות למבצע ניקיון שיכלול את ניקוי מדרכות השוק, הכבישים והקירות, שמהם יוסרו כתובות הגרפיטי והמודעות הפיראטיות שהודבקו שם. מבצע הניקיון יסתיים עם הזריחה, כאשר ראשוני הלקוחות יגיעו לשוק.
בעירייה מציינים שעד ערב החג יעבדו אנשי אגף התברואה בשלוש משמרות רצופות לניקוי האשפה ולפינוי הגזם והגרוטאות מרחבי העיר. התושבים מתבקשים להוציא את הגרוטאות והגזם אל המדרכות שליד ביתם.
ביום שני בבוקר תציב העירייה 94 חביות לשריפת חמץ ברחבי העיר, מהן 35 חביות בהדר ו־19 חביות בקרית חיים. החביות יסומנו בשלט שעליו כתוב “מתקן לשריפה חמץ”, והן ייאספו בערב החג על ידי העירייה עד השעה 12:00. בעירייה מבקשים מהציבור לוודא כי מיד בתום שריפת החמץ תכבה האש בתוך החבית ולמנוע מילדים את הגישה לחביות. מכירת החמץ המסורתית התקיימה השבוע בלשכת ראש העיר יונה יהב, בהשתתפות הרב דוד אבוחצירה, חבר המועצה הרב אריה בליטנטל ומזכ"ל המועצה הדתית דוד מצגר.
מכירת החמץ בלשכת ראש העיר (צילום: ראובן כהן)
אפילו סדר ברוסית
תחת הסיסמה “עם בית חב”ד אף אחד לא לבד” יערכו 25 סניפי חב”ד בחיפה סדרי פסח לאלפי תושבים מעוטי יכולת ומוגבלים. לדברי הרב יהודה גינזבורג, העורך את הסדר הגדול ביותר בצפון למעוטי יכולת באולמי אורנים בכרמל הצרפתי, אלפי מבוגרים, ניצולי שואה ובודדים יחגגו השנה את ליל הסדר עם חב"ד בחיפה.
גינזבורג: “לפי הוראת הרבי מליובאוויטש דואגים שלוחי חב”ד שלא יהיה אף אחד לבד בליל הסדר”. לגבי הסדר באולמי אורנים הוסיף גינזבורג כי ישתתפו בו כ־300 איש. “האולם הוכשר במיוחד לצורך הסדר”, אמר.
עוד נמסר מחב”ד שהרב שמואל טורקוב יערוך ליל הסדר בבית החולים לילדים ע”ש רות רפפורט בקריה הרפואית רמב”ם לעשרות הורים הנמצאים ליד מיטות ילדיהם. בחב”ד מוסיפים כי כל מי שאין לו מקום להסב לסדר מוזמן להודיע לסניף חב”ד, גם ברגע האחרון, ויימצא לו מקום.
מקומות נוספים שבהם יתקיימו סדרי פסח בהדר הם ברחוב עקיבא 5, בבית הכנסת "מורשה" ברחוב השילוח 6 ובבית ההארחה ברחוב הרב הרצוג 8. סדר ברוסית יתקיים בסניף חב”ד ברחוב הרצל 56. בבת גלים יתקיים סדר ציבורי ברחוב העלייה 14, במרכז הכרמל ייערך סדר בבית הכנסת "אבות ובנים" ברחוב קלר 6 ובעיר התחתית מוזמן כל דכפין להגיע לבית הסטודנט בקמפוס הנמל ברחוב הנמל 57. בשכונת שער העלייה יתקיים סדר במרכז הקהילתי בית פני קפלן ברחוב הרותם, וברמת חן בבניין קדמת חן ברחוב חנקין 58. בליטנטל: “העירייה עשתה את כל מה שאפשר כדי לאפשר לכל מי שחפץ להסב לשולחן הסדר”.
החל מערב החג ביום שני, 10 באפריל, ועד יום שני (שביעי של פסח), 17 באפריל, תאפשר העירייה חניה ללא תשלום לצד המדרכות המסומנות בכחול-לבן ובמגרשי החניה העירוניים. ההחלטה לאפשר חניה חינם נועדה להקל על תושבי העיר ועל אלפי המבקרים הצפויים לפקוד את חיפה ולהשתתף באירועי החג מבלי לדאוג לתשלום עבור החניה. עם זאת מזהירים בעירייה שרשות החניה העירונית תמשיך לאכוף את החניה נגד נהגים שיחנו בניגוד לחוק – באדום-לבן, בתחנות אוטובוסים ובחניות השמורות לרכבי נכים. כמו כן ימשיכו המפקחים לאכוף את החנייה נגד עבירות שיש בהן כדי לסכן הולכי רגל או לגרום הפרעה לתנועה.
בחול המועד יהיו משרדי העירייה סגורים, מלבד המוקד העירוני 106 שימשיך לפעול ברציפות 24 שעות ביממה ויספק מידע על האירועים המתקיימים בעיר. המבקשים להתקשר למוקד העירוני מקרית חיים ומקרית שמואל יתקשרו למספר 1-800-365-106.
האירוע התרבותי המרכזי של פסח בחיפה הוא כמובן הפסטיבל הבינלאומי להצגות ילדים שיתקיים בחול המועד, אך זה אינו האירוע התרבותי היחיד בחג. לרגל הפסח יהיו הכניסות למוזיאונים בחינם בחסות בנק הפועלים. בהסדר כלולים מוזיאון מאנה כץ, מוזיאון חיפה לאמנות, מוזיאון הרמן שטרוק, מוזיאון העיר, מוזיאון טיקוטין לאמנות יפנית והמוזיאון הימי לאומי.
פסטיבל תרבות ותיאטרון לנוער יתקיים בחול המועד (12 ו־13 באפריל) במתחם האודיטוריום. הפסטיבל הוא הפנינג תרבות ותיאטרון של יוצרים, אמנים ובני נוער, ויהיו בו הצגות מקוריות, מופעים מוזיקליים, הרכבי רוק ופאנק, מופע ליצנות, תיאטרון פרינג’, ובני נוער שיכתבו, יביימו ויציגו מחזות פרי עטם.
ב־16-12 באפריל יתקיימו סיורי חוויה ברחבי העיר. אלה כוללים סיור על חושי במושבה הגרמנית וברחוב פנורמה, סיור גרפיטי ועיצוב אורבני בהדר, סיור מומחז בכרמל ובמושבה הגרמנית, סיור רגלי במרכז הכרמל ובהדר, סיור שכונה בבת גלים וסיור פריחה וטבע בכרמל שישלב גם סיור בגשרים התלויים בנשר. ילדים יוכלו ליהנות מסיור מומחז בשם "המרדף בעקבות האוצר". בנוסף יתקיימו סיור טעימות בשוק תלפיות, סיור חוויה בשוק פשפשים וסיור קולינרי בוואדי ובעיר התחתית. את הפרטים לגבי אירועים אלה ניתן למצוא בפייסבוק של העירייה ובאתר התרבות שלה.
יריד וינטג' בעיר התחתית (צילום: דוברות עיריית חיפה)
בשוק התורכי בעיר התחתית יתקיימו בחול המועד הופעות חיות, יריד וינטג’ ויריד יד שנייה. הכניסה לגן החיות הלימודי תהיה בחינם בחול המועד, שם יתקיימו שני פרויקטים – ספארי על הבוקר שיאפשר הזדמנות להציץ אל מאחורי הקלעים של הטיפול בבעלי החיים וספארי לילה שיתחיל בשעה 21:00 ויציג למבקרים את חיי הלילה בגן.
אירוע הנעילה הארצי של חגיגות המימונה יתקיים בחיפה בגני המרכז ע”ש גסטון דפר בכרמל הצרפתי. החל מהשעה 19:00 תתקיים במקום קבלת פנים חגיגית למבקרים כמיטב מסורת יהדות מרוקו. בתום קבלת הפנים תיערך הופעה של אריק משעלי ולהקתו בהשתתפות הפייטנית אורית עטר.